**Infobrev fra styret september 2019**

* Vi må vel innse at sesongen nærmer seg slutten:

**Høst- og loppemarkedet** ble en fest, godt jobbet fra mange kolonister her! Asle har allerede begynt å etterlyse lopper for neste år – OG – komiteen lurer på om noen kan ha tilgang til et oppbevaringssted/lagerplass for lopper gjennom året. Rop ut, i så fall! Det vil være veldig god hjelp, og vil gjøre at vi kan si ja takk til fine lopper. Første anslag fra årets marked sier inntekter på 59.000 kroner! For første gang kunne vi også selge honning fra egne bier, det var en suksess.

**Cafe Utsikten** har hatt sin siste åpne søndag. Det ble en litt kald avslutning, men noen utholdende sjeler fikk seg både kaffe, vafler og pølser som vanlig. Alle er enig i at selve cafebygget har sett bedre dager, og styret jobber fortsatt med å finne en god løsning for byens beste utsikt.

Til helgen (14.september) er det som vanlig **dugnad** – klokken 11 – før den store **fårikålfesten** på Felleshuset klokka 17. Har du ikke meldt deg på ennå? Da er du sent ute – men gjør et forsøk hos festkomiteen likevel..

* Avlesing av strømmen: Alle skal ha fått sms om at strømmen skal leses av nå, siste svarfrist er 15.september. Du SVARER på den tekstmeldingen du har fått om dette, og trenger bare å skrive nøyaktig målerstand, ikke noe mer. Har du IKKE fått sms (onsdag 4/9) ta kontakt med styret. Har du problemer med å få svart, ta kontakt med kasserer Mona i hytte 505.

Strømregninga kommer i postkassa, så husk å ta en kikk der før vi pakker sammen.

* Vannet stenges etter planen søndag 20.oktober
* Ordensrunden er lørdag 21.september.
* Minner igjen om søknadsfristen for vinterboere. Innen 15.september må du si fra til styret, hvis du ønsker å bo her gjennom vinteren – noe som blant annet innebærer å forplikte seg til å gå såkalte vinterrunder i hagen. Vi kan ha inntil tre vinterbebodde hytter, men det er ikke lov å bo her to vintre på rad.
* **Årsmøtet** foregår som vanlig på Felleshuset – lørdag 12.oktober kl 13. Forslag til saker som ønskes behandlet på årsmøtet må være skriftlig levert styret senest 3 uker før årsmøtet. På årsmøtet skal det blant annet velges nytt styre, ta kontakt med Per Rekdal, Ellen Røsjø eller Tor-Marius Solsrud i valgkomiteen dersom du er interessert i verv og/eller har forslag til personer som vil egne seg.
* Husk at alle hytter skal ha på **utelys** når det er mørkt.
* Det skal bli sykkelvei i Nordbergveien fra Tåsen skole til Sognsveien. Naboene våre i John Brandts vei ønsker at sykkelveien forlenges fra Sognsveien til John Brandts vei, og har spurt om hvordan vi stiller oss til det. Et flertall i styret er positive, men har understreket at sykkelvei i **hele** Nordbergveien vil gjøre feks gjesteparkering svært vanskelig for oss.
* En av de tre ledige hyttene ble solgt internt, to hytter i Poppelveien legges ut på Hyttetorget for salg nå i høst. Den interne som blir ledig som følge av dette, legges ut for salg til våren. Denne sesongen har avdeling 4 solgt halvparten av hyttene til folk på vanlig venteliste, halvparten har gått til søkere under 40 år. Vi fortsetter med denne prioriteringen neste sesong også.